**2019. évi beszámoló a Gyepmesteri Telep működésével kapcsolatban**

A 2019-es esztendő a gazdásítások és a fejlesztések éve volt a Gyepmesteri Telepen. 419 kutya hagyhatta el örökbe fogadott kutyaként, vagy állatvédő szervezetek révén telepünket. Továbbá 24 elkóborolt, kiszökött kutya került haza gazdájához. Csak összehasonlításként… Az Illatos útról – a fővárosi ebrendészeti telepről - 2019. októberéig valamivel több, mint 100 kutya került ki gazdához, vagy szervezethez. Úgy véljük, hasonló eredményekkel nem csak a Gyepmesteri Telep hírneve, de Egyeké is öregbíthető.

32 településsel állunk jelenleg szerződésben, rajtuk kívül 2019-ben még 12 más településről került be hozzánk kutya. Továbbá a Gyepmesteri Telep „állományába” került saját örökbe fogadottunkként Máté, egy 2019-es születésű gólya, aki nem vándorolt el a többiekkel, környékünkön maradt. A Gólya-teleltetéstől kapott instrukciók és támogatások révén segítünk átvészelni Máténak az itthoni telelést – zúzott csirkenyakkal etetjük.

Fejlesztéseink

Sajnos kéményünk belseje kiégett, így az cserélésre került. Leier porcelán kémény került felhúzásra az épület mellett közvetlenül. Kenneljeinkben szintkiegyenlítést kellett végrehajtani, Kaloczkay András és brigádja végezte e munkálatokat, ahogy az udvari szennyvízelvezetés hibáit is kijavították. Az épületben a megnyitás óta nem volt festés, idén esedékessé vált.

A kenneleket átmeszeltük, ahogy eddig minden évben, pályázati támogatással újra virágba borítottuk az udvart, és az épület előtti részt. A belső udvarról még 2018-ban kivágásra került nyárfákat csemetékkel pótoltuk, kinn az épület előtt a Kertészettől kapott almafákat ültettünk.

Eszköz fejlesztés

A Szöghatár Kft. által két befogó ketrec készült el – az eredeti mellé, valamint egy Miluczki József által készített élve fogó csapda is segíti munkánkat. A Vad-Tech Kft-től újabb két befogó botot vettünk.

Az irodai munkánkat megkönnyítendő új számítógép lett beüzemeltetve, a dolgozók kényelmének, átöltözésükben való segítségégül pedig két öltözői padot vettünk.

Egyek, 2020.01.20.

Gyepmesteri Telep részéről